Termini de presentació de sol·licituds: de l'1 al 10 de juny de 2020
Les sol·licituds i els altres tràmits associats al procediment de concessió i justificació de les subvencions s'han de dur a terme per mitjans electrònics a través de la pàgina web Tràmits gencat.
Tots dos formularis es poden descarregar i enviar des de Tràmits gencat.
Per poder fer la tramitació per mitjans electrònics cal que l'entitat sol·licitant o el seu representant legal disposin d'un certificat digital vàlid que els permeti signar electrònicament els formularis.
Consulteu la llista de certificats digitals admesos ( https://www.aoc.cat/knowledge-base/certificats-admesos-pel-validador-del-consorci-aoc/ ).
A Tràmits gencat es pot consultar un manual amb les instruccions per a la presentació per mitjans electrònics de les sol·licituds.
Documentació justificativa que cal presentar amb la sol·licitud:
Les entitats han d'annexar, als formularis de sol·licitud i compte justificatiu, la documentació següent:
a) Documentació a annexar al formulari electrònic de sol·licitud:
Un informe o memòria explicatius de la finalitat de l'acció, activitat o projecte subvencionable, d'acord amb el model normalitzat, amb indicació de les activitats realitzades i dels resultats obtinguts, que permeti relacionar l'activitat amb els justificants econòmics i que especifiqui el web i/o els mitjans de difusió de l'activitat o l'edició del llibre emprats, de manera que en permetin la verificació.
b) Documentació a annexar al formulari electrònic de compte justificatiu:
Les factures i els comprovants de pagament corresponents, pel total del pressupost, així com altres documents de valor probatori equivalents amb validesa en el tràfic jurídic mercantil o eficàcia administrativa, que demostrin la realització de la despesa per a la qual se sol·licita la subvenció.
Les factures han de respondre al període de realització de l'activitat, d'acord amb el període d'execució a què faci referència la convocatòria corresponent, i han de ser lliurades a nom de l'entitat sol·licitant de la subvenció.
Només es tindran en compte les factures que hagin estat efectivament abonades.
Aquesta documentació s'ha adjuntar de manera agrupada amb una digitalització simple (pdf).
Si escau, les ofertes de diferents proveïdors a què es fa referència en la base 5.5.
Si escau, una mostra dels elements informatius, divulgadors i publicitaris relacionats amb l'activitat realitzada, si l'entitat en disposa.
En el cas de l'edició de llibres, caldrà presentar un exemplar de l'edició impresa i, si escau, un exemplar de l'edició digital.
L'edició impresa es presentarà presencialment, fent constar el codi de tràmit (ID) i el número i data de registre de la sol·licitud electrònics.
El formulari de sol·licitud incorpora les declaracions responsables que es detallen a la base 7.2.
L'òrgan competent pot demanar tota la documentació complementària que consideri necessària per a la tramitació i la gestió de les sol·licituds, així com per a l'acreditació de les dades que figuren a la sol·licitud i que, per causes alienes a la seva actuació, no pugui comprovar d'ofici.
Poden ser beneficiàries de les subvencions:
a) Les entitats religioses, les fundacions i les entitats sense ànim de lucre, domiciliades a Catalunya, l'objecte de les quals tingui relació directa amb les finalitats que són objecte de subvenció a la base 5 d'aquesta Ordre.
b) Per a les activitats incloses a la base 5.1.1.h), també poden optar-hi els mitjans de comunicació, inclosos els digitals, i les empreses editorials.
Les entitats sol·licitants han de complir els requisits i les condicions generals establerts a l'article 13 de la Llei 38/2003, de 17 de novembre, general de subvencions, així com els requisits que es detallen a la base 3.
L'àmbit temporal d'execució de les activitats objecte de subvenció d'aquesta convocatòria comprèn el període entre l'1 de gener i el 31 de desembre de 2019.
Línia 1: actuacions, en català o bé plurilingües que comprenguin el català, destinades a fomentar la cultura religiosa en la societat catalana, promoure el diàleg interreligiós i difondre la realitat i l'actualitat religiosa:
a) Activitats en forma d'exposicions, congressos, jornades, cicles de conferències i seminaris destinades a fomentar la cultura religiosa en la societat catalana.
b) Actuacions de conservació, preservació i difusió, per part d'entitats religioses o culturals directament relacionades, del patrimoni literari o documental de temàtica religiosa.
c) Activitats que fomentin el diàleg i la bona relació entre comunitats o grups religiosos i el seu entorn social i cultural.
d) Activitats de diàleg ecumènic o interreligiós pròpiament dit (convivència, reflexions conjuntes o accions conjuntes), diàleg entre una determinada fe i la cultura catalana i occidental actual i/o diàleg entre ateisme o agnosticisme i religió o fe.
e) Activitats que representin una aportació a favor del reconeixement i el respecte dels drets humans en el marc de les diferents confessions amb presència a Catalunya.
f) Activitats d'entitats religioses, o directament relacionades, que donin a conèixer Catalunya internacionalment.
g) Activitats de difusió de la realitat religiosa a Catalunya, així com de l'obra social de cadascuna de les confessions religioses i de la funció de la religió com a factor de cohesió social.
h) Actuacions destinades a difondre la realitat i l'actualitat de les diverses religions presents a Catalunya.
i) Actuacions destinades al foment de la llibertat religiosa i la denúncia de la persecució i discriminació per motius religiosos.
j) Actuacions religioses d'integració, col·laboració i promoció que fomentin la llengua catalana.
a) Les despeses de salaris de les persones subjectes a una relació laboral amb l'entitat beneficiària són subvencionables quan tinguin una relació directa amb les activitats objecte de subvenció.
b) Les despeses indirectes o generals, que són les despeses comunes als diferents serveis o activitats que duu a terme l'entitat beneficiària, com ara despeses de personal no vinculat directament al projecte, despeses de lloguer, material d'oficina, aigua, llum, calefacció, neteja, manteniment i altres de característiques similars, són parcialment subvencionables.
En relació amb aquestes despeses, s'estableix un percentatge màxim d'imputació que no pot superar el 20% de l'import de l'activitat realitzada.
L'entitat sol·licitant haurà d'aportar els justificants de les despeses i el mètode de càlcul aplicat per a la seva imputació a la subvenció, de manera que l'explicació aportada reflecteixi totes les dades que permetin verificar com s'ha establert el percentatge o quantitat imputada.
c) Despeses financeres, impostos i tributs, sempre que estiguin directament relacionades amb l'activitat subvencionada i quan l'entitat beneficiària de la subvenció les hagi abonat efectivament.
En cap cas no es consideren despeses subvencionables els impostos quan siguin susceptibles de recuperació o compensació ni els impostos personals sobre la renda.
d) Despeses de viatges, allotjaments i dietes quan siguin estrictament necessàries i responguin a la naturalesa de l'activitat subvencionada.
Presentació per mitjans electrònics:
Abans de començar, consulteu el document Instruccions per sol·licitar per internet subvencions destinades a fomentar la cultura religiosa en la societat catalana i promoure el diàleg interreligiós, en què es descriu pas a pas el procediment que heu de seguir, que, de manera resumida, consisteix en el següent:
Tingueu en compte que el tràmit només s'haurà completat quan hagueu enviat els dos formularis (sol·licitud i compte justificatiu).
Per poder fer la tramitació per Internet i signar els formularis de sol·licitud i de justificació heu de disposar d'un dels certificats digitals dels admesos per la Generalitat de Catalunya.
La resolució i notificació de les subvencions s'efectuaran en el termini màxim de sis mesos a comptar des de l'endemà de la publicació de la convocatòria.
Si un cop transcorregut aquest termini no s'ha dictat i notificat resolució expressa, les sol·licituds s'han d'entendre desestimades, d'acord amb el que preveu l'article 54.2.e) de la Llei 26/2010, de 3 d'agost, de règim jurídic i de procediment de les administracions públiques de Catalunya.
La notificació de la resolució de la convocatòria es realitzarà mitjançant la publicació al Tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ).
L'òrgan competent per a l'ordenació i la instrucció del procediment de concessió de les subvencions a què es refereixen aquestes bases és la Sub-direcció General d'Afers Religiosos.
La resolució de la convocatòria correspon a la persona titular de la Secretaria General del Departament de Justícia, d'acord amb la Resolució JUS/1040/2017, de 12 de maig, de delegació de competències del conseller de Justícia en diferents òrgans del Departament (DOGC número 7371, de 17.5.2017), a proposta de l'òrgan instructor, d'acord amb l'acta de la Comissió de Valoració.
El procediment de valoració i concessió d'aquestes subvencions es tramita d'acord amb el règim de concurrència competitiva.
La resolució de la convocatòria exhaurirà la via administrativa.
Les entitats interessades poden interposar recurs potestatiu de reposició davant la persona titular del Departament de Justícia, en el termini d'un mes, o bé directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos, en ambdós supòsits a comptar de l'endemà de la publicació de la resolució al Tauler electrònic.
La dotació inicial màxima destinada a l'atorgament d'aquestes subvencions és de 190.000 euros.
Les subvencions consisteixen en una quantia determinada per un percentatge sobre la quantitat sol·licitada i correctament justificada per l'entitat.
Aquest percentatge establert d'acord amb les disponibilitats pressupostàries serà proporcional a la puntuació obtinguda, sempre que aquesta sigui igual o superior a 50 punts, d'acord amb els criteris de valoració establerts a la base 9.
L'import a atorgar no pot superar el 85% del cost total de l'acció, d'acord amb el pressupost presentat.
L'import L'import de les subvencions no pot ser en cap cas d'una quantia que, aïlladament o en concurrència amb altres subvencions, ajuts, ingressos o recursos, superi el cost total de les despeses subvencionables justificades correctament ni de l'import sol·licitat.
S'ha de donar publicitat a les subvencions concedides amb indicació del seu import, objectiu o finalitat i entitats beneficiàries, mitjançant la seva exposició a la pàgina web del Departament de Justícia ( http://justicia.gencat.cat ) i al Tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ).
També s'ha de donar publicitat al portal de la transparència a la informació a què fa referència l'article 15 de la Llei 19/2014, de 29 de desembre, de transparència, accés a la informació pública i bon govern.
El pagament de la subvenció es tramita íntegrament a partir de la notificació de la resolució de concessió mitjançant transferència bancària al compte corrent indicat amb aquesta finalitat per l'entitat beneficiària.
Prèviament al reconeixement de l'obligació de cadascun dels pagaments, l'òrgan instructor comprova d'ofici si l'entitat beneficiària està al corrent de les obligacions tributàries i amb la Seguretat Social.